《拟古十九首 其三 青青陵上柏》
明代·姚光虞

青青松与柏，轮囷山之阿。人生寄一世，迅速如颓波。

及时为欢娱，有酒且高歌。遨游宛洛间，騕袅鸣玉珂。

宛洛多王侯，邑里竞繁华。车马日缤纷，第宅郁嵯峨。

别馆接离宫，一一凌烟霞。恣意且游瞩，戚戚将如何。

作者简介：姚光虞，字继如。南海人。明世宗嘉靖三十四年（一五五五）举人。历仕十九年，官至庆远知府。尝从黄佐学，工词翰。著有《玉台》、《蓟门》、《西游》诸稿。清温汝能《粤东诗海》卷二八、清道光《广东通志》卷二八二等有传。